26. ΝΟΜΟΘΕΤ. ΔΙΑΤΑΓΜΑ υπ’ αριθ. 3844 της 24/30 Σεπτ. 1958 Περί τροποποιήσεως των διατάξεων του Ν.Δ. 3535/1956 «περί ιδρύσεως Οργανισμού Ανεγέρσεως Δικαστικού Μεγάρου Θεσσαλονίκης». Άρθρ.1.-1.Ο υπό του άρθρ. 11 του Ν.Δ. 3535/ 1956 «περί ιδρύσεως Οργανισμού Ανεγέρσεως Δικαστικού Μεγάρου Θεσσαλονίκης» προβλεπόμενος Πανελλήνιος αρχιτεκτονικός διαγωνισμός δια την μελέτην του Δικαστικού Μεγάρου Θεσσαλονίκης δύναται να περιλαμβάνη εις το αντικείμενον αυτού, εκτός της μελέτης ταύτης και την πολεοδομικήν και αρχιτεκτονικήν διαμόρφωσιν του όλου χώρου της οικείας πλατείας Αριστοτέλους, εν συνδυασμώ προς το εκεί ανεγερθησόμενον Δημαρχείον. 2.(Αντικαθίσταται η πρώτη περίοδος του στοιχ. Β΄ του άρθρ. 11 του Ν.Δ. 3535/1956, ανωτ. σελ. 224, 03). 3.(Συμπληρούνται αι διατάξεις του στοιχ. Δ΄ άρθρ. 11 του αυτού Ν.Δ/τος). 4.(Προστίθεται εδάφ. εν τέλει του στοιχ. Δ΄ του αυτού ως άνω άρθρου). 5.(Αντικαθίσταται η πρώτη περίοδος του στοιχ. Ε΄ του αυτού άρθρου). Άρθρ.2.-«Εις τα μέλη της Κριτικής Επιτροπής του κατά τας διατάξεις του Ν.Δ. 3535/1956 «περί ιδρύσεως Οργανισμού Ανεγέρσεως Δικαστικού Μεγάρου Θεσσαλονίκης», ως ετροποποιήθη δια του Ν.Δ. 3844/1958, αρχιτεκτονικού διαγωνισμού, παρέχεται αποζημίωσις, καθοριζομένη δια κοινής αποφάσεως των Υπουργών Δικαιοσύνης, Οικονομικών και Υφυπουργού Οικισμού δυναμένη να ανέλθη μέχρι δέκα πέντε χιλιάδων δραχμών κατά μέλος αναλόγως του αριθμού των υποβληθησομένων προς κρίσιν μελετών του διαγωνισμού. Η εις τον εκ των μελών της Επιτροπής εισηγητήν του διαγωνισμού καταβλητέα αποζημίωσις ορίζεται διπλασία της ης θα εδικαιούτο ούτος ως μέλος της Επιτροπής. Εις τα διοικητικά και τεχνικά μέλη του Υπουργείου Δικαιοσύνης τα μετέχοντα της ιδίας Κριτικής Επιτροπής καταβάλλεται αποζημίωσις μειωμένη κατά το τρίτον της ως άνω καθορισθησομένης δια τα υπόλοιπα μέλη. Γραμματεύς της Επιτροπής και κλητήρ αυτής ορίζονται δημόσιοι υπάλληλοι, εις ους θέλει καταβληθή εφ’ άπαξ αποζημίωσις μέχρι του ποσού του συνόλου των μηνιαίων αποδοχών των, εφ’ όσον εργάζονται κατά τας μη εργασίμους ώρας. Αι αμοιβαί και αποζημιώσεις γενικώς βαρύνουσι τον Οργανισμόν Ανεγέρσεως Δικαστικού Μεγάρου Θεσσαλονίκης». Το άρθρ. 2 αντικατεστάθη ως άνω δια του άρθρ. 1 Ν.Δ. 3995/1959 (κατωτ. αριθ. 27). Άρθρ.3.-(Αντικαθίσταται η παρ. 1 άρθρ. 9 του αυτού ως άνω Ν.Δ/τος). Άρθρ.4.-Η δια του τελικώς βραβευθησομένου σχεδίου του κατά τον υπό του αυτού Ν.Δ. 3535/ 1956 ενεγερθησομένου αρχιτεκτονικού διαγωνισμού καθοριζομένη πολεοδομική διαμόρφωσις αποτελεί το οριστικόν σχέδιον ρυμοτομικής διατάξεως του ελευθέρου χώρου της πλατείας Αριστοτέλους και της περί αυτήν περιοχής Θεσσαλονίκης, της διακηρύξεως του διαγωνισμού εγκρινομένης υπό του Υφυπουργού Οικισμού κατόπιν συμφώνου γνώμης του παρ’ αυτώ Συμβουλίου Πολεοδομίας, εις ό,τι αφορά την πολεοδομικήν διαμόρφωσιν του χώρου. Η υπό του διαγωνισμού βραβευθησομένη ρυμοτομική διάταξις θέλει εγκριθή τελικώς δια Διατάγματος εκδιδομένου προτάσει του επί της Δικαιοσύνης και Οικισμού Υπουργών, κυρούντος και το σχετικόν βραβευθέν ρυμοτομικόν σχέδιον της διαμορφώσεως του υπ’ όψει χώρου. 